Peder Hvelplund (EL), 2025-02-20:
Tak for det.
Det er jo altid rart, når der er overensstemmelse mellem det, formanden siger, og så virkeligheden.
Demokratier i hele verden er i disse tider under pres, og der er ingen tvivl om, at afstanden mellem borgerne og magten mange steder i verden bliver større og større.
Derfor er det rigtig glædeligt, at vi her i Danmark arbejder mod den tendens, hvor borgere og politikere lever på forskellige planeter.
Det er ekstremt flot, og det udtrykker et stort behov for noget i befolkningen, at man kan samle så mange underskrifter på så kort tid.
Borgerforslaget forsøger konkret at gøre noget ved børn og unges skadelige brug af sociale medier, og det er absolut et emne, vi i Enhedslisten arbejder meget med, og som vi har forsøgt at råbe skiftende regeringer op om flere gange.
Der foreslås et totalforbud mod unges brug af sociale medier, og det tror jeg ikke umiddelbart er den bedste løsning.
I forslaget står der til gengæld også som alternative idéer og forslag: »Hvis et totalforbud ikke anses for muligt eller der ikke kan opnås enighed derom, bør Folketinget i stedet pålægge udbyderne af disse platforme at implementere restriktioner, der beskytter unge brugere, for at kunne operere på dansk grund.
Dette kunne f.eks. indebære begrænsninger i daglig brugstid, skærpede regler for dataindsamling fra mindreårige og forbud mod personaliseret markedsføring rettet mod børn og unge under 18 år.«
Den del af forslaget er praktisk talt det, vi har arbejdet på i Enhedslisten i mange år, og vi kan derfor fuldt ud støtte op om den del.
Vi har fremsat beslutningsforslag tidligere om bedre regulering af sociale medier og mere moderation i forhold til indholdet på platformene.
For der er behov for, at techgiganterne tager et større ansvar for det indhold, der deles.
De har algoritmer, der på få sekunder kan fjerne ophavsretsbeskyttet materiale, men hvis der er nogen, der spreder nøgenbilleder uden samtykke, kan det være næsten umuligt at få platformene til at reagere.
Vi har de sidste par måneder set, hvordan techgiganterne har rullet flere elementer af deres moderation tilbage som en direkte konsekvens af den nye præsidents holdninger i USA.
Det er den helt forkerte vej for udviklingen, og vi skal som land og ikke mindst som et samlet Europa insistere på, at man ikke kan drive kritisk infrastruktur, som de sociale medier er, hvis man ikke vil være med til at sikre, at de helt basale beskyttelsesmekanismer for brugerne, herunder i særlig grad for børn, er på plads.
Vi kan ikke støtte den konkrete udformning, da vi hellere ser, at man regulerer, frem for at man laver forbud, men det er en problemstilling, vi bliver nødt til at tage alvorligt.
Vi bliver nødt til at se på, hvordan vi får bedre mulighed for at kunne regulere og tæmme techgiganterne, og naturligvis også, som flere andre har været inde på, se på mulighederne for at kunne skabe andre alternativer, særlig til børn og unge, hvor det ikke handler om at skabe en oplevelses- og fastholdelsesøkonomi for techgiganterne, for hvem det udelukkende handler om at kunne lave målrettet markedsføring til børn og unge for at kunne fastholde dem på platformene så længe som muligt, men altså hvor man netop får muligheden for at kunne udnytte nogle af de positive aspekter, der også ligger i de sociale medier.
Så der er en stor opbakning til intentionen i forslaget, og så må vi se, om vi i fællesskab kan lave en fælles beretning med baggrund i det.